Nu skal han smides ud af Danmark for fjerde gang efter en dom for vold

En 35-årig polak skal nu afsone 10 måneders fængsel for vold og overtrædelse af indrejse-forbuddet, efter at han for tredje gang er kommet ulovligt til Danmark.

Dommen faldt i dag ved retten i Roskilde. Når straffen er afsonet skal den 35-årige PL igen sendes hjem til Polen.

For seks år siden fik han stadfæstet otte års fængsel og udvisning for bestandigt efter et groft hjemmerøveri i Nordsjælland i 2007, hvor et ægtepar blev bortført fra deres hjem i Ganløse og måtte lade to små børn være alene i huset.

Tre polakker stod bag gidsel-røveriet, hvor formålet var at tvinge ægteparret til at lukke røverne ind i parrets import-virksomhed for Garmin navigationsudstyr.

Røveriet mislykkedes, og parret blev smidt ud af deres egen bil på Hillerød-motorvejen, mens røverne kørte bilen til Bagsværd og brændte den af.

Parfume-røveri i Magasin

Sidste år fik PL syv måneders fængsel og blev smidt ud igen efter at han under en af sine ulovlige ture til Danmark stjal to flasker parfume til 1305 kr. i Magasin på Kongens Nytorv og truede vagterne med en peberspray, da tyveri-alarmen gik i gang.

Men i maj i år var han igen i Danmark, hvor han holdt til i Greve hos nogle andre polakker.

De sad den 22. maj og drak foran en campingvogn, som den ene ejede, men under et skænderi mellem to af landsmændene blandede PL sig, greb den ene om halsen og snittede ham med en kniv på højre kind og højre pegefinger.

PL var også tiltalt for knytnæve-vold mod den anden polak, der fik næseblod, men det blev den 35-årige frifundet for, fordi det påståede offer ikke mødte som vidne i retten. Politiet ved ikke hvor han er. Han har ingen fast adresse i Danmark.

Se også: Udvist hjemmerøver kom retur for tredje gang: Nu er han tiltalt for grov vold

Den 35-årige tilstod overtrædelse af indrejseforbuddet, spirituskørsel, kørsel uden førerret og besiddelse af en låsbar foldekniv, men han nægtede volden. Han tog betænkningstid med hensyn til anke.

Af dommen på 10 måneders fængsel udgør de fire måneder straffen for overtrædelse af indrejseforbuddet. Tredje gang koster det fire måneders fængsel.

Ægtepar tvunget med i bilen

Hjemmerøveriet i Ganløse, som kostede polakken og hans to medskyldige hver otte års fængsel og udvisning for bestandigt, skete den 23. august 2007.

De tre hjemmerøvere brød ind i huset via en stige og truede ægteparret pistoler.

Parret, der havde agenturet for Garmin udstyr i Danmark, blev mishandlet og bagbundet med gaffa-tape, før de blev tvunget ind i deres egen bil og måtte efterlade deres sovende børn på halvandet og tre år.

Polakkerne kørte parret mod elektronikfirmaet i Allerød, hvor ægteparret skulle tvinges til at låse hjemmerøverne ind på lageret. Men røverne opgav undervejs og smed ægteparret ud af bilen på Hillerød-motorvejen inden røverne kørte bilen til Bagsværd, hvor de brændte bilen af.

Hjemmerøveriet var uopklaret længe, men politiet fik mistanke til polakkerne, der blev holdt under observation. Politiet opsnappede, at de planlagde et røveri mod en spillehal på Frederikssundsvej i december 2007 og anholdt polakkerne i en bil 50 meter fra spillehallen, hvor de var bevæbnet med en skarpladt Glock pistol med 14 skud.

De blev varetægtsfængslet for røveriforsøget, og derefter fældede dna-spor dem for hjemmerøveriet i Ganløse.